ཆུ་བཟང་བ་རྣམ་རྒྱལ་དཔལ་འབྱོར་མཆོག་ལྕགས་རྟ་ཕྱི་ལོ༡༦༣༠ལོར་སྐུ་འབུམ་བྱམས་པ་གླིང་གི་ཁྲི་ཆེན་ལྔ་བར་བཞུགས་སྐབས།ཕར་ཕྱིན་སྐབས་དང་པོའི་རྗེ་སྒོ་གཉིས་ལ་ཡིག་ཆའི་བཞེད་མཚམས་ཐད་རྩོད་པ་བྱུང་སྟེ་འཛིན་གྲྭ་གཉིས་སུ་ཕྱེས་པ་ནས།སྒོ་མང་འཛིན་གྲྭའི་ཕར་ཕྱིན་སྐབས་དང་པོའི་དགེ་འདུན་པ་དག་གིས་བཞེངས་པའི་མེ་ཏོག་མཆོད་པ་གཅིག་དང་།རྗེ་བཙུན་འཛིན་གྲྭའི་ཕར་ཕྱིན་སྐབས་དང་པོའི་དགེ་འདུན་པ་དག་གིས་བཞེངས་པའི་མེ་ཏོག་མཆོད་པ་གཅིག་བཅས་མེ་ཏོག་མཆོད་པ་ཆེན་པོ་གཉིས་སོ་སོར་བཞེངས་བའི་སྲོལ་དར།གཞན་སྔོན་གྱི་དུས་རྗེ་སྒོ་འཛིན་གྲྭ་གཉིས་ཀྱི་མེ་ཏོག་མཆོད་པ་གཞིར་བཞག་པའི་སྟེང་དུ།སྐུ་འབུམ་བཤད་སྒྲུབ་གླིང་གི་དབུ་མ་དང་མཛོད།འདུལ་བ།བཀའ་རམས་པ།བློ་རྟགས་འཛིན་གྲྭ་སོགས་དང་།རྒྱུད་པ་གྲྭ་ཚང་དང་སྨན་པ་གྲྭ་ཚང་།དུས་འཁོར་གྲྭ་ཚང་།བླ་སྤྱི་སྒར་བ་སོ་སོ་ནས་ཀྱང་མེ་ཏོག་མཆོད་པ་ཆུང་ངུ་རེ་བཞེངས་ཏེ་བཅོ་ལྔའི་དགོང་མོར་རྗེ་གསེར་སྡོང་ཆེན་མོའི་མདུན་རྒྱབ་དང་།ཚོགས་ཆེན་འདུ་ཁང་གི་སྒོ་མདུན་སོགས་སུ་བཤམས་པའི་སྲོལ་ཡོད་ཀྱང་དེང་སྲོལ་དེ་གཞི་ནས་ཉམས་ཏེ་མཐོང་རྒྱུ་མི་འདུགཕལ་ཆེར་མཚོ་སྔོན་དུས་འཁྲུག་རྗེས་ཀྱི་རྒྱ་སོག་གི་འཁྲུག་པ་ལན་གཉིས་དང་།ང་བརྒྱད་དང་རིག་གསར་སོགས་དུས་འགྱུར་གྱི་དབང་གིས་སྐུ་འབུམ་བྱམས་པ་གླིང་ལ་ཉམས་ཆགས་ཆེན་པོ་ཐེབས་དུས་ཉམས་སོང་བ་ཨེ་ཡིན་ནམ་སྙམ།